Η απόφαση 2005/37/ΕΚ συστήνει το Ευρωπαϊκό Τεχνικό και Επιστημονικό Κέντρο (ΕΤΕΚ) εντός της Ευρωπαϊκής Επιτροπής στις Βρυξέλλες. Ενώ αρχικά ήταν προσαρτώμενο στην Ευρωπαϊκή Υπηρεσία Καταπολέμησης της Απάτης, η τροποποιητική απόφαση (ΕΕ) 2017/1507 εντάσσει το ΕΤΕΚ στη Γενική Διεύθυνση Οικονομικών και Χρηματοδοτικών Υποθέσεων της Επιτροπής (βλ. σύνοψη). Ο ρόλος του ΕTEK είναι η προστασία των κερμάτων ευρώ από παραχάραξη. Στο πλαίσιο των καθηκόντων του, αναλύει και ταξινομεί τα κίβδηλα κέρματα του ευρώ και συνδράμει τις εθνικές αρχές των κρατών μελών της Ευρωπαϊκής Ένωσης (ΕΕ). Καθήκοντα του κέντρου Το ΕTEK: αναλύει και ταξινομεί κάθε νέο τύπο κίβδηλων κερμάτων ευρώ, σύμφωνα με τον κανονισμό (ΕΚ) αριθ. 1338/2001 για την προστασία του ευρώ από την παραχάραξη και την κιβδηλεία (βλ. σύνοψη)· συμβάλλει στην υλοποίηση των στόχων του προγράμματος Pericles· αναλαμβάνει ορισμένα καθήκοντα δυνάμει του κανονισμού (ΕΕ) αριθ. 1210/2010, που θέτει τους κανόνες για την εξακρίβωση της γνησιότητας των κερμάτων του ευρώ (βλ. σύνοψη), και του κανονισμού (ΕΚ) αριθ. 2182/2004, σχετικά με τα μετάλλια και τις μάρκες που προσομοιάζουν με τα κέρματα ευρώ (βλ. σύνοψη)· συνδράμει τα εθνικά κέντρα ανάλυσης κίβδηλων κερμάτων και τις αστυνομικές αρχές στα καθήκοντά τους, και συνεργάζεται με τις αρμόδιες αρχές για την ανάλυση των κίβδηλων κερμάτων ευρώ και την ενίσχυση της προστασίας του ευρώ· διενεργεί προηγμένη και μη καταστρεπτική ανάλυση υψηλής ποιότητας κίβδηλων κερμάτων ευρώ ώστε να ενημερώνει την Ευρωπόλ και τις αρχές επιβολής του νόμου σχετικά με αναδυόμενες απειλές [μια νέα αρμοδιότητα που προστέθηκε από την τροποποιητική απόφαση (ΕΕ) 2023/616]. Τεχνική και επιστημονική ανάλυση κίβδηλων κερμάτων του ευρώ Το ΕΤΕΚ διεξάγει προκαταρκτική τεχνική ανάλυση στις Βρυξέλλες, και μπορεί να διεξαχθεί συμπληρωματική ανάλυση στο γαλλικό εθνικό κέντρο ανάλυσης κερμάτων που έχει συσταθεί στο γαλλικό νομισματοκοπείο. Η Γενική Διεύθυνση Οικονομικών και Χρηματοδοτικών Υποθέσεων θέτει στη διάθεση του ΕΤΕΚ τον κατάλληλο τεχνικό εξοπλισμό για τη διενέργεια μη καταστρεπτικής ανάλυσης στις Βρυξέλλες. Σκοπός είναι ο εντοπισμός και η έγκαιρη αντιμετώπιση επικείμενων απειλών που σχετίζονται με υψηλής ποιότητας κίβδηλα κέρματα ευρώ. Το ΕΤΕΚ μπορεί να χρησιμοποιεί το προσωπικό και τον εξοπλισμό του γαλλικού νομισματοκοπείου για τυχόν αναγκαία συμπληρωματική ανάλυση που διενεργείται στις εγκαταστάσεις του. Οι δαπάνες αυτές καλύπτονται από τις γαλλικές αρχές. Οι δαπάνες για το προσωπικό του ΕΤΕΚ και τον αναγκαίο τεχνικό εξοπλισμό για την εκτέλεση των καθηκόντων του στις Βρυξέλλες καταλογίζονται στον προϋπολογισμό της ΕΕ, καθώς και τα έξοδα που σχετίζονται με τις δαπάνες για αποστολές του προσωπικού του ΕΤΕΚ στο γαλλικό νομισματοκοπείο και τα διάφορα αιτιολογημένα μικροέξοδα που ενδέχεται να προκύψουν κατά τη χρήση του τεχνικού εξοπλισμού στο εργαστήριό του. Δραστηριότητες συντονισμού και ενημέρωσης Η Επιτροπή συντονίζει τις αναγκαίες δράσεις για την προστασία των κερμάτων ευρώ από την παραχάραξη και την κιβδηλεία και εξασφαλίζει την αποτελεσματική και ομοιόμορφη εφαρμογή των διαδικασιών εξακρίβωσης της γνησιότητας στη ζώνη του ευρώ, μεταξύ άλλων, μέσω περιοδικών συνεδριάσεων με την Ευρωπόλ και εμπειρογνωμόνων για πλαστά κέρματα. Η Οικονομική και Δημοσιονομική Επιτροπή, η Ευρωπαϊκή Κεντρική Τράπεζα, η Ευρωπόλ και οι σχετικές εθνικές αρχές πρέπει να ενημερώνονται τακτικά σχετικά με τις δραστηριότητες του ΕTEK, καθώς και σχετικά με την κατάσταση όσον αφορά την παραχάραξη κερμάτων. Έκδοση κερμάτων ευρώ Ο κανονισμός (ΕΕ) αριθ. 1210/2010 θεσπίζει ενιαίους κανόνες και διαδικασίες εντός της Ευρωζώνης σχετικά με την εξακρίβωση της γνησιότητας των κυκλοφορούντων κερμάτων ευρώ (διαδικασία εξακρίβωσης της γνησιότητας), καθώς και σχετικά με τη διαχείριση και την επιστροφή της αξίας κερμάτων ευρώ ακατάλληλων για κυκλοφορία. Ορίζει ότι το ΕΤΕΚ είναι αρμόδιο για τον ορισμό, μεταξύ άλλων: των τεχνικών προδιαγραφών για τον έλεγχο των μηχανών επεξεργασίας κερμάτων που χρησιμοποιούνται για την εξακρίβωση της γνησιότητας των κερμάτων ευρώ· των πρακτικών εκπαίδευσης για το προσωπικό που αναλαμβάνει τον έλεγχο των κερμάτων ευρώ· της διάρκειας ισχύος των εκθέσεων σχετικά με τους ελέγχους· των πληροφοριών του καταλόγου, που δημοσιεύεται στον δικτυακό τόπο της Επιτροπής, των μηχανών επεξεργασίας κερμάτων οι οποίες έχουν περάσει επιτυχώς δοκιμασία ανίχνευσης· των κατευθυντήριων γραμμών για ετήσιους επιτόπου ελέγχους της ικανότητας χειριστών ρευστού χρήματος να εξακριβώνουν τη γνησιότητα των κερμάτων ευρώ· των κανόνων για την αποκατάσταση της μη συμμόρφωσης μηχανών επεξεργασίας κερμάτων με τον κανονισμό. Οι αποφάσεις 2003/861/ΕΚ και 2003/862/ΕΚ προβλέπουν τη σύσταση του ΕΤΕΚ από την Επιτροπή και τη λειτουργία του στα κράτη μέλη που ανήκουν στην Ευρωζώνη και στα κράτη μέλη που δεν έχουν υιοθετήσει ακόμα το ευρώ, αντίστοιχα.